คลังตั้งคลินิกรีดภาษี
คลังเปิดโครงการคลินิกภาษี  ให้ความรู้ด้านภาษีอากรออนไลน์
10 ม.ค. 2556

คลังเปิดโครงการคลินิกภาษี  ให้ความรู้ด้านภาษีอากรออนไลน์
นายทนุศักดิ์ เล็กอุทัย รัฐมนตรีช่วยว่าการกระทรวงการคลัง เปิดเผยว่า คลังเปิดโครงการคลินิกภาษี  เป็นศูนย์กลางการให้บริการความรู้ด้านภาษีอากรออนไลน์แบบ ONE STOP SERVICE เชื่อมโยงองค์ความรู้ด้านภาษีอากร 3 กรมภาษีไว้ ณ จุดเดียว  รองรับการเข้าสู่ประชาคมเศรษฐกิจอาเซียน โดยจะเปิดให้บริการปลายเดือน ก.พ.นี้
นายทนุศักดิ์ กล่าวว่า จากการสำรวจข้อมูลจากภาคเอกชน เกี่ยวกับปัญหาในการชำระภาษีพบว่า กฎหมายภาษีมีความสลับซับซ้อน ข้อมูลทางภาษีจัดไม่เป็นระบบ อีกทั้งการขอคำปรึกษาจากผู้เชี่ยวชาญทำได้ยาก ทั้งหมดนี้ทำให้การปฏิบัติตามกฎหมายภาษีให้ถูกต้องเป็นไปได้ยาก ทำให้ภาคเอกชนสูญเสียทั้งเวลาและงบประมาณ ในการค้นคว้าหาข้อมูล การเดินทางไปติดต่อสำนักงานภาษี การกรอกเอกสารและการจ้างที่ปรึกษา ต้นทุนเหล่านี้กลายเป็นภาระที่ส่งผลให้ศักยภาพด้านการแข่งขันของภาคเอกชนลดลง
ดังนั้นโครงการคลินิกภาษีฯ จึงเป็นนวัตกรรมใหม่ของกระทรวงการคลัง ที่มีวัตถุประสงค์ช่วยลดภาระการปฏิบัติตามกฎหมายภาษีของภาคเอกชนให้ต่ำสุดเท่าที่จะทำได้ เมื่อต้นทุนลดต่ำลง ศักยภาพในการแข่งขันก็จะสูงขึ้น
ทั้งนี้ โครงการคลินิกภาษี ได้รวบรวมความรู้ด้านภาษีอากรจาก 3 กรมภาษี ได้แก่ กรมสรรพากร กรมศุลกากร และ กรมสรรพสามิต โดยจัดเก็บอยู่ในระบบไอทีและเผยแพร่ทาง Mobile Application, Social Media และ Web site ซึ่งประชาชนสามารถเข้าถึงข้อมูลด้านภาษีได้อย่างสะดวกสบาย 
นอกจากนี้ ยังเพิ่มช่องทางในการติดต่อเจ้าหน้าที่โดยตรง ผ่านระบบการให้บริการที่เรียกว่า E-appointment หรือ ระบบนัดหมายอิเล็กทรอนิกส์ ซึ่งผู้ประกอบการสามารถขอนัดรับคำปรึกษาเรื่องภาษีจากผู้เชี่ยวชาญของทั้ง 3 กรมภาษีได้ผ่านเครือข่ายอินเทอร์เน็ตด้วย ดังนั้นบุคลากรด้านภาษีทุกระดับของทั้ง 3 กรม จึงต้องได้รับการพัฒนาศักยภาพด้านองค์ความรู้ภาษีให้แข็งแกร่งขึ้น พร้อมขับเคลื่อนโครงการคลินิกภาษีฯ ให้เป็นไปตามเป้าหมายที่กำหนดไว้” รัฐมนตรีช่วยว่าการกระทรวงการคลังกล่าว
การดำเนินโครงการคลินิกภาษีกระทรวงการคลัง ถือเป็นนวัตกรรมการบริการด้านภาษีที่เป็นประโยชน์ต่อประชาชนและภาคเอกชนเป็นอย่างยิ่ง ทั้งอย่างเป็นการส่งเสริม และ พัฒนาด้านการบริการของหน่วยงานราชการสู่ระดับสากลมากยิ่งขึ้น อีกทั้งยังช่วยกระชับขั้นตอนการทำงานของหน่วยงานด้านภาษีให้สั้นลง เกิดความโปร่งใสการกระบวนการจัดเก็บภาษี ช่วยให้การจัดเก็บภาษี การตรวจสอบ รวมถึงการประเมินผล มีความรวดเร็ว แม่นยำและโปร่งใสมากยิ่งขึ้น
ด้าน นายพงษ์ภาณุ เศวตรุนทร์  รองปลัดกระทรวงการคลัง ประธานกรรมการคณะกรรมการ กำกับ ติดตามและประเมินผลโครงการคลินิกภาษีกระทรวงการคลัง กล่าวเพิ่มเติมว่า “โครงการคลินิกภาษี มีเป้าหมายในการรวบรวมองค์ความรู้เรื่องภาษีอากรสำหรับธุรกิจทั่วประเทศจำนวน 50 ธุรกิจ โดยเริ่มต้นไปแล้ว 5 ธุรกิจนำร่อง อันได้แก่ ธุรกิจสุรา ธุรกิจสปา ธุรกิจ OTOP ธุรกิจเครื่องดื่ม และธุรกิจผลไม้ โดยข้อมูลต่างๆ ได้รวบรวมและจัดเก็บอยู่ในระบบไอทีและเผยแพร่ทาง Mobile Application, Social Media และ Web site เพื่อความสะดวกในการเข้าถึงข้อมูลของประชาชน